YHTEINEN KANTA 26 päivältä lokakuuta 1998,

jonka neuvosto on määritellyt Euroopan unionista tehdyn sopimuksen J.2 artiklan perusteella, Euroopan unionin osallistumisesta ydinsulun ja luottamusta lisäävien toimien edistämiseen Etelä-Aasian alueella (98/606/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.2 artiklan,

sekä katsoo, että

Cardiffissa 15 ja 16 päivänä kesäkuuta 1998 kokoontunut Eurooppa-neuvosto antoi päätelmät Intian ja Pakistanin tekemistä ydinkokeista,

neuvosto antoi julistukset Intian ja Pakistanin tekemistä ydinkokeista 25 päivänä toukokuuta ja 8 ja 9 päivänä kesäkuuta 1998,

näissä päätelmissä ja julistuksissa vaadittiin erityisesti, että sekä Intia että Pakistan allekirjoittavat täydellisen ydinkoekieltosopimuksen sellaisenaan ja aloittavat sen ratifioinnin, vakuuttavat julkisesti aikovansa tehdä voitavansa harjoittaakseen niiden aineiden, laitteiden ja teknologioiden viennin tiukkaa valvontaa, joiden käyttöä rajoitetaan ydinalan viejämaiden ryhmän varoitusluettelon, kaksikäyttötuotteiden luetteloiden sekä ohjusteknologian valvontajärjestelmän liitteen perusteella, ja sitoutuvat siihen, etteivät ne kokoa ydinaseita eivätkä sijoita niitä laukaisualustoille ja että ne lopettavat ydinkärjillä varustettavissa olevien ballististen ohjusten kehittämisen ja sijoittelun,

kyseisissä julistuksissa unioni toisti olevansa edelleen täysin sitoutunut ydinsulkusopimukseen, joka on nähtävä maailmanlaajuisen ydinsulkujärjestelmän perustana ja ydinaseiden riisunnan ensisijaisena lähtökohtana, ja totesi, että unionin tavoitteena on edelleen kaikkien maiden, myös Intian ja Pakistanin liittyminen nykyiseen, muuttamattomaan ydinsulkusopimukseen,

Yhdistyneiden Kansakuntien turvallisuusneuvosto tuomitsi Intian ja Pakistanin tekemät ydinkokeet 6 päivänä kesäkuuta 1998 antamassaan päätöslauselmassa N:o 1172, ja

aseidenriisuntakonferenssi päätti 11 päivänä elokuuta 1998 perustaa ad hoc -komitean neuvottelemaan syrjimättömän, monenvälisen sekä kansainvälisesti ja tehokkaasti varmistettavissa olevan sopimuksen, jolla kielletään ydinaseisiin tai muihin ydinräjähteisiin käytettävien halkeamiskelpoisten aineiden tuotanto,

ON MÄÄRITELLYT TÄMÄN YHTEISEN KANNAN:

1 artikla

Tämän yhteisen kannan tavoitteena on osallistua ydinohjusten ja ballististen ohjusten leviämisen estämiseen Etelä-Aasiassa sekä luottamusta lisääviin toimiin ja konfliktinestoon Intian ja Pakistanin toukokuussa 1998 tekemien ydinkokeiden jälkiselvittelyssä.

2 artikla

1. Euroopan unioni edistää ja tukee erityisesti kansainvälisen yhteisön pyrkimyksiä viedä eteenpäin ydinsulun tavoitteita niiden aineiden, laitteiden ja teknologioiden viennin osalta, joiden käyttöä rajoitetaan ydinalan viejämaiden ryhmän varoitusluettelon, kaksikäyttötuotteiden luetteloiden sekä ohjusteknologian valvontajärjestelmän liitteen perusteella.

2. Tätä varten unioni tukee myös kansainvälisen yhteisön pyrkimyksiä tehostaa luottamusta lisääviä toimia Intian ja Pakistanin kesken ja yleensä kyseisellä alueella.

3 artikla

Unionin tuki käsittää seuraavan:

- unionin aktiivinen osallistuminen kahdenvälisiin tapaamisiin Intian ja Pakistanin kanssa sekä asiaa koskeviin lukuisiin kansainvälisiin foorumeihin,

- useiden seminaarien ja muiden aloitteiden edistäminen sekä niiden rahoitukseen ja suunnitteluun osallistuminen siten, että keskitytään luottamusta lisäävien toimien ja ydin- ja ohjusteknologian leviämisen estämistä koskevien tavoitteiden edistämiseen Etelä-Aasian alueella ja myös muualla Aasiassa,

- tekninen apu molempiin maihin tapahtuvan viennin valvontasäännösten täytäntöönpanossa ja hallinnoinnissa, ja

- aktiivinen yhteydenpito eurooppalaisiin asiantuntijaryhmiin, jotta edistetään ydinsulkua koskevien näkemysten parempaa keskinäistä ymmärrystä ja konfliktinratkaisua poliittisin keinoin.

4 artikla

Neuvosto päättää tapauskohtaisesti 3 artiklassa tarkoitettujen aloitteiden painopisteistä, järjestelyistä ja rahoitustuesta.

5 artikla

Neuvosto panee merkille, että komissio aikoo keskittää toimiansa tämän yhteisen kannan tavoitteiden ja painopisteiden toteuttamiseen tarvittaessa asiaankuuluvien yhteisön toimenpiteiden avulla.

6 artikla

Neuvosto tarkistaa tämän yhteisen kannan täytäntöönpanon unionin mahdollisten jatkotoimien harkitsemiseksi.

7 artikla

Tämä yhteinen kanta tulee voimaan päivänä, jona se hyväksytään.

Tämä yhteinen kanta julkaistaan virallisessa lehdessä.

Tehty Luxemburgissa 26 päivänä lokakuuta 1998.

Neuvoston puolesta

W. SCHÜSSEL

Puheenjohtaja